செம்மொழிச் சுடர் பேராசிரியர் சி.இலக்குவனாரின் குறள்நெறிப் பணிகள்

**- இலக்குவனார் திருவள்ளுவன்**

திருக்குறள் என்றதும் நமக்கு  உரையாசிரியர்கள்  பலர் நினைவிற்கு வருவர். ஆனால், குறள்நெறி என்றால்
அனைவருக்கும் நினைவிற்கு வருபவர் இருபதாம் நூற்றாண்டுச் செந்நாப்போதர் என்றும்
குறள்நெறிக் காவலர் என்றும் அழைக்கப் பெற்ற செம்மொழிச் சுடர் பேராசிரியர்
சி.இலக்குவனார் அவர்கள் மட்டுமே. தம் வாழ்க்கையைத் திருக்குறளோடு இணைத்துக் கொண்டு
தமிழ் நலனையே இலக்காகக் கொண்டு சொற்பொழிவுகள் ஆற்றியும் நூல்கள் மூலமும் இதழ்கள்
வழியாகவும் குறள்நெறி பரப்பிய கொள்கைச் செம்மல் அவர்.

**குறள்நெறி**
போற்றிய கோமான்

திருக்குறள் நெறியில் அனைவரும் வாழ்ந்தால்
போரும் பூசலும் அற்ற உலகைக் காணலாம்;யாவும் நம் ஊரே! யாவரும்
நம் உறவினரே! என்னும் பண்பு நிலையைப் பெறலாம்;அச்சமும் அவலமும் இல்லா
வாழ்வைப் பெறலாம்;மக்களாட்சியை மாண்புறச் செய்யலாம் என்பனவற்றை எல்லாம்
மக்களிடையே வலியுறுத்தி அனைவரும் அறவாழ்வு வாழ வேண்டும் என விழைந்தவர் பேராசிரியர்
சி.இலக்குவனார் அவர்கள்;விழைந்ததுடன் மட்டும் நில்லாமல் தாமும்
குறள்நெறிப்படி வாழ்ந்தவர் என்பதே அவருக்குரிய தனிச்சிறப்பு.

**மாணவ**
நிலையில் குறள் பரப்புப் பணி

பேராசிரியர் குறட்பணி என்பது பள்ளிப்
பருவத்திலேயே தொடங்கிவிட்டது. ஓய்வு நேரங்களிலும் உணவு நேரங்களிலும் திருக்குறளும்
கையுமாக இருப்பதையே பேராசிரியர் வழக்கமாகக் கொண்டிருந்தார். இதனால், பயனில உரையாடுவதைத்
தவிர்த்துக் குறள்நெறியில் வாழ வேண்டும் என்ற உறுதியையும் பெற்றார்;உடன் பயிலும் தோழர்களிடம்
குறள் விளக்கம் அளிக்கும் வாய்ப்பையும் பெற்றார். எளிய முறையில் தொடங்கிய குறட்பணி
கல்லூரியில் காலடி எடுத்து வைத்ததும் விரிந்து பரந்தது. விடுமுறைக் காலங்களில் தம்
உடன் பயிலும் மாணவத் தோழர்கள் அன்பு கணபதி, அ.கிருட்டிணமூர்த்தி, முருக இலக்குவன்
ஆகியோருடன் இணைந்து ஊர்கள் தோறும் சென்று திருக்குறளை மக்களிடையே
பரப்புவதையும்  அவர்கள் குறள்நெறியில்
வாழ்வதற்கு உந்துதிறனாக அமைவதையும் வாழ்க்கை நெறியாக மாற்றிக் கொண்டார்.

**ஆசிரியநிலையில்**
குறள்நெறிப் பணி

ஆசிரியப் பணியை, குறள்நெறியை எளிய முறையில்
மாணவர்களிடையே பரப்புவதற்கான வாய்ப்பாகப் பயன்படுத்திக் கொண்டார் பேராசிரியர்
சி.இலக்குவனார். திருக்குறள் பற்றிய வினாக்கள், புதிர்கள், போட்டிகள், திருக்குறள் நூல் பரிசாக
அளித்தல் மூலம் மாணவர்களிடம் திருக்குறள்பால் நாட்டத்தை உண்டாக்கினார். கல்வி
நிறுவனங்களிலும் பணியாற்றும் நகர்களிலும் திருக்குறள் கழகங்கள் அமைத்துக்
குறள்நெறிப் பரப்புப் பணியை மேலும் விரிவாக்கினார். பாடத்திட்டத்தின்படியான
கற்பித்தலை மட்டும் கடமையாகக் கொள்ளாமல் மக்களிடையே தமிழ்நெறியைக் கற்பித்தலையும்
கடமையாகக் கொண்டு ஒழுகினார்.

புலவர் படிப்பைத் தனிப்பட்டோர் படிக்க வேண்டும்
என்னும் ஆவலில்  வார விடுமுறைக்
காலங்களிலும் மாலை நேரங்களிலும் வகுப்புகள் நடத்தினார். இதில் தமிழ் இளங்கலை
மாணாக்கர்களும் முதுகலை மாணாக்கர்களும் பயன்படுத்திக் கொண்டதுடன் தமிழ்
ஆர்வலர்களும் பங்கேற்றனர். இவ் வகுப்புகள் மூலம் திருவள்ளுவர் அறிவியல் நோக்கில்
திருக்குறளை எழுதியுள்ளமை, திருவள்ளுவர் முழுமையும் தமிழ்ச் சொற்களையே
பயன்படுத்தியுள்ளமை, வாழ்வியல் நூலாகத் திருக்குறள் விளங்கும் தன்மை, உலக அறிஞர்களின்
கருத்துகளுடன் ஒப்பிட்டுத் திருவள்ளுவரின் சிறப்பு, உலகின் முதல்
புரட்சியாளர் திருவள்ளுவர், என்பன போன்ற கருத்துகளை  அனைவரிடமும் பதிய வைத்தார். இவ்வாறான
குறள்பரப்புப் பணி பேராசிரியர் பணியாற்றிய நகரங்களில் எல்லாம் தொடர்ந்தது.

பேராசிரியர் சி.இலக்குவனார் அவர்கள் தாம்
பணியாற்றிய இடங்களிலெல்லாம்  தொல்காப்பியர்
திருநாள், திருவள்ளுவர் திருநாள், இளங்கோவடிகள் திருநாள், ஒளவை திருநாள், தமிழ் மறுமலர்ச்சி நாள்
என ஐந்து விழாக்களை நடத்துவதை வழக்கமாகக் கொண்டிருந்தார். அவற்றுள் ஒன்றான
திருவள்ளுவர் திருநாள் கொண்டாடுவது குறித்துப் பேராசிரியர் சி.இலக்குவனார் அவர்கள்,

***முத்திறப் பொருளின் மும்மை***
நெறியில்

***மக்கள் சென்று மாண்புறு***
வாழ்வின்

***இன்பம் துய்த்திட இன்னெறி***
காட்டிய

***வாழ்வியல் வல்லுநர்***
திருநாள்

எனத்
தம்முடைய ‘துரத்தப்பட்டேன்’ என்னும் பாவியத்தில்
குறிப்பிட்டுள்ளார். பேராசிரியர் கொண்டாடிய திருவள்ளுவர் திருநாள்
மாணாக்கர்களுக்கும் ஆசிரியர்களுக்கும் மட்டுமல்லாமல் பொதுமக்களுக்கும் எழுச்சியை
ஏற்படுத்திய விழாக்களாக அமைந்தன. நாகர்கோயிலில்
யானைமீது திருவள்ளுவர் படத்தை வீற்றிருக்கச் செய்து கலைநிகழ்ச்சிகளுடன்
நடத்திய மாபெரும் எழுச்சி ஊர்வலம் தமிழக வரலாற்றில் குறிப்பிடத்தகுந்த ஒன்றாகும்.
இவ்வாறாகத் திருவள்ளுவர் விழாக்களை நடத்தி மக்களிடம் குறள்நெறியின்பால் பற்றுதலை
ஏற்படுத்திய பேராசிரியரின் பணி ஒப்பிலாப் பணியாகும்.

குறள்நெறிக் கல்வியை அனைவருக்கும்
வழங்கவேண்டும் என வலியுறுத்தி வந்த பேராசிரியர் தாம் சென்னைப்  பல்கலைக்கழகக் கல்விக்குழு உறுப்பினராக இருந்த
பொழுது (1950) அதற்கான தீர்மானத்தையும்
கொண்டு வந்தார். தமிழ்ப்பாடத் தேர்வில் திருக்குறளுக்கெனத் தனிக் கேள்வித்தாள்
ஒன்று அமைதல் வேண்டும் என்னும் அத்தீர்மானத்தைச் சென்னைப் பல்கலைக்கழகத்
துணைவேந்தர் கல்விக்குழுவின் ஆய்விற்கு எடுத்துக் கொள்ளாமல் ஒதுக்கிவிட்டார்;சிறந்த மருத்துவராக
இருந்த அத் துணை வேந்தர் தமிழுக்கு ஏற்பட்டுள்ள நோய் நீக்கப் பேராசிரியர் தந்த
மருத்துவத்தைப் புறந்தள்ளி விட்டார். திருக்குறள் அடிப்படையில் கல்வித்திட்டத்தை
அமைக்கும் நாளே நாட்டின் நற்காலம்-பொற்காலம்-தோன்றும் நாளாகும் (என்வாழ்க்கைப்
போர் பக்.176-177)
என
வலியுறுத்திய பேராசிரியருக்கு இதனால் வருத்தம் ஏற்பட்டாலும் என்றேனும் ஒரு நாள்
குறள்கல்விக் கட்டாயமாகும் என்ற நம்பிக்கை இருந்தது. ஆங்கில மொழிப் பாடத்தில்
சேக்சுபியர் நூல்களைப் படிக்கத் தனித்தாள் இருக்கையில் தமிழ் மொழிப்
பாடத்தில்  உலகப் புலவர் திருவள்ளுவருக்கு
எனத் தனித்தாள் இருக்கக் கூடாதா என அவர் அன்று கேட்ட கேள்வி இனியேனும் கனியாகிப்
பயன் தர வேண்டும்.

**இதழாசிரியர்**
நிலையில் குறள்நெறிப் பணி

சங்க இலக்கியங்களைக் கற்றறிந்த புலவர்களே
உணரவில்லையே எனக் கருதி அதனை மக்கள் இலக்கியங்களாக மாற்ற எண்ணிய பேராசிரியர்
அவர்கள் 1942 ஆம் ஆண்டுத்
திருநெல்வேலியில் ம.தி.தா.இந்துக்கல்லூரியில் தமிழ்த்துறைத் தலைவராகப் பணியாற்றும்
பொழுது சங்க இலக்கியம் என்னும் வார இதழைத் தொடங்கினார். சங்க நெறி பரப்புவதை
நோக்கமாகக் கொண்ட இதழாக இருந்தாலும் இதன் மூலமும் திருக்குறள் நெறியை உணர்த்தத்
தவறவில்லை அவர்(1945-1947). இலக்கியம் என்னும் திங்கள் இருமுறை இதழ் (1947-1952),திராவிடக் கூட்டரசு
என்னும் வார இதழ் (1952), Dravidian Federationஎன்னும் ஆங்கிலத்
திங்களிருமுறை இதழ்(1952) ஆகிய இதழ்களை நடத்தி இவற்றைக் குறள்நெறியைப் பரப்பும்
கருவியாகக் கொண்டார்.

மேலும் புதுக்கோட்டையில் இருக்கும் பொழுது ‘குறள்நெறி’ என்னும் திங்களிதழைத்
தொடங்கினார் (1954.1955).
இவ்விதழ், தனிச்சுற்றுக்கான இதழ்
என்ற முறையில் கடை விற்பனை முறையில் இல்லாமல் விரும்புவோர் அனைவருக்கும் அனுப்பி
வைக்கப்பெற்றது. இவ்விதழ் மூலம் திருக்குறளின் கால ஆராய்ச்சி என்ற போர்வையில்
திருக்குறளைக் காலத்தால் பிற்பட்டதாகக் காட்டும் வையாபுரிக் கூட்டத்திற்குத் தக்க
விளக்கம் அறித்துத் திருக்குறளின்
தொன்மையை நிறுவி மக்களிடையே பரப்பினார். மேலும், திருக்குறளைக் காலத்தால்
பின்னுக்குத் தள்ளியதன் அடிப்படையில் திருக்குறள் கருத்துகள் எல்லாம் சமசுகிருத
நூல் வழி வந்தவை என நெஞ்சறிந்து பொய்யுரை புகன்றோர்களுக்குத் தக்க விடை அளித்துத்
திருக்குறள் மூல நூலே என்பதையும் திருக்குறள் கருத்துகளையே சமசுகிருத நூல்கள்
எடுத்தாண்டுள்ளன என்பதையும் நன்கு விளக்கினார். திருக்குறள் பெருமைகளை நூல்
வாயிலாக மட்டுமல்லாமல் இதழ் வாயிலாகவும்
பரப்பிய குறள்நெறித் தொண்டராகப் பேராசிரியர் திகழ்ந்து மற்றவர்களுக்கு
முன்மாதிரியாக விளங்கினார்.

மதுரையில் பணியாற்றும் பொழுது ‘குறள்நெறி’ என்னும்
தமிழ்த்திங்கள்  இருமுறை இதழைத் தொடங்கி
நடத்தினார்(1963-1970).
பின்னர்
ஆங்கிலத்திலும் (Kuranleri) திங்கள் இருமுறை இதழை நடத்தினார்(1963-1966).
அதற்கடுத்துக்
‘குறள்நெறி’ என்னும் நாளிதழையும்
நடத்தினார்(1966).
இவை
இலக்கிய இதழாகவும் செய்தி இதழாகவும் விளங்கினாலும் குறள்நெறியை மக்களிடையே
பரப்புவதையே தலையாய நோக்கமாகக் கொண்டு வெளிவந்தன.

“***குறள்நெறியைப் பரப்பி***
மக்களைக் குறள்நெறியில் வாழச் செய்வதுதான் தலையாய நோக்கம். அந்நோக்க அடிப்படையில்
கட்சிச் சார்பற்ற அரசியல் இலக்கியப் பண்பாட்டுத் தமிழியக்க வெளியீடாகப்
பணிபுரிந்துவருகின்றது என்பதனை அறிந்து, இதழைப் போற்றி ஒல்லும்
வகையால் உதவுமாறு அன்போடு வேண்டுகின்றோம்.
குறள்நெறி ஓங்குக. தமிழ் வெல்க. மக்களாட்சி மாண்புறுக***”***

எனப் பேராசிரியரே குறள்நெறியைப் பரப்பலே
இதழ்களின் நோக்கம் என்பதைக் குறிப்பிட்டுள்ளார். (குறள்நெறி மலர் 1: இதழ் 1: ஆனி 18,1995@
1.07.1964)

**நூலாசிரியர்**
நிலையில் குறள்நெறிப் பணி

திருக்குறளை வாழ்வியல் இலக்கியம் என மக்கள்
போற்ற வேண்டும் என்பதற்காக அதனைப் பல்வேறு பகுப்புகளாகப் பிரித்து எளிய முறையில்
மக்களுக்கு வழங்கப்பேராசிரியர் அவர்கள் திட்டமிட்டார். அதற்கிணங்க அவர் முதலில்
கொண்டுவந்த நூலே ‘அமைச்சர் யார்?’ என்பதாகும்(1949).

அடுத்து, ‘எல்லாரும் இந்நாட்டு
மன்னர் - பகுதி 1’, ‘எல்லாரும் இந்நாட்டு மன்னர் - பகுதி 2’ ஆகிய நூல்கள் மூலம்
அரசியல் துறையிலும் ஆட்சித் துறையிலும் குறள்நெறி நிலவ வேண்டும் என்பதை
வலியுறுத்தினார் (1954).

எளிய உரை மூலம் திருக்குறளை மக்களிடையே பரப்ப
வேண்டும் என விரும்பிய பேராசிரியர் சி.இலக்குவனார் அவர்கள் ‘திருக்குறள்  எளிய பொழிப்புரை’ என்னும் குறள் விளக்க
நூலை வெளியிட்டார்(1963). எளிய நடையில் அமைந்த உரை என்பதால் மக்களிடையே பெரும்
வரவேற்பைப் பெற்றது இந்நூல். எனவே,திருக்குறளைப் புரிந்து படிப்போர் பெருகினர்.

பின்னர் வள்ளுவர் வகுத்த அரசியல்(1968),
வள்ளுவர்
கண்ட இல்லறம்(1971) ஆகிய  நூல்கள் மூலம் குறள்நெறியைப் பரப்பினார்
பேராசிரியர் அவர்கள்.

**அமைப்புகள்**
வழிக் குறள்நெறிப்பணி

பேராசிரியர் தாம் பணியாற்றிய இடங்களில் எல்லாம்
தமிழ் அமைப்புகளை நிறுவித் தமிழ் மொழி வளர்ச்சிக்கு வித்திட்டதுடன் குறள்நெறியைப்
பரப்புவதை முதன்மை நோக்கமாகக் கொண்டார். அவற்றுள் குறிப்பிடத்தக்க அமைப்பு
புதுக்கோட்டையில செயல்பட்ட திருக்குறள் கழகம் ஆகும். இவற்றின் வாயிலாகப்
பேராசிரியர் நடத்திய திருக்குறள் வகுப்புகள் குறள்நெறியை மக்களிடையே பரப்பி எழுச்சியை
ஏற்படுத்தியது. பொதுவாகப் புராணக் கதைகளைக் கேட்கத்தான் மக்கள் கூட்டமாக வருவர்@ ஆனால் குறள்நெறி
வகுப்புகளுக்காக மக்கள் கூட்டம் கூட்டமாகத் திரண்டு வருகிறார்கள் எனத் தந்தை
பெரியார் அவர்கள் பேராசிரியரையும் திருக்குறள் கழகத்தின் புரவலர் அண்ணல்
சுப்பிரமணியனாரையும் பாராட்டி விடுதலை இதழில் எழுதினார்.

பேராசிரியர் அவர்கள் குறள்நெறியைப்
பின்பற்றியும் பரப்பியும் பேணியும் ஒவ்வொருவரும் வாழ வேண்டும் என்பதற்காகக்
குறள்நெறி இயக்கம் ஒன்றைத் தொடங்கினார். குறள்நெறி  இதழ் வாயிலாக இது பற்றிய அறிவிப்பு பின்வருமாறு
வந்தது:

***திருக்குறள் நெறியில்***
மக்கள் வாழ்வரேல் மக்களாட்சி சிறப்புற்று எல்லாரும் ஓர் குலம் என்னும்
ஒருமைப்பாட்டுடன் அனைவரும் இன்ப வாழ்வினை எய்துதல் கூடும். ஆகவே, குறள்நெறியைப் பரப்புவதை
நோக்கமாகக் கொண்டு குறள்நெறி இயக்கம் தோன்றியுள்ளது. குறள்நெறியை ஏற்று
வாழ்வோரெல்லாம் குறள்நெறி இயக்கத்தின் உறுப்பினராவார். இவ்வியக்கத்தில்
உறுப்பினராகிக் குறள்நெறியை மக்களிடையே சொல்லாலும் செயலாலும் பரப்ப விரும்புவோர், “திருக்குறள் நெறியில்
வாழ்வதற்கு உறுதி பூண்டுள்ளேன்” என உறுதிமொழி கூறிக்
கையெழுத்திட்டு முகவரியை அறிவிப்பின், ‘குறள்நெறியில் வாழ்வோர்’ என்னும் தலைப்பில்
குறள்நெறி இதழில் தொடர்ந்து வெளியிடப்படும். குறள்நெறி பரவின் குடியரசு ஓங்கும்.

இதன் அடிப்படையில் பலர் உறுதிமொழி எடுத்துக்
கொண்டு குறள்நெறி இயக்கத்தின் உறுப்பினராகினர். ஆங்காங்கே குறள்நெறி இயக்கத்தின்
கிளை அமைப்புகளையும் தொடங்கினர். இதனால் குறள்நெறியைப்பின்பற்ற வேண்டிய
விழிப்புணர்வு பொதுமக்களிடையே  ஏற்பட்டது.
குறள்நெறியே மக்கள் பின்பற்ற வேண்டிய நெறி என்பதை மக்கள் உணரத் தொடங்கினர்.

பேராசிரியர் அவர்கள் ‘தமிழ்க்காப்புக் கழகம்’ என ஒன்றை மதுரையில்
தொடங்கினார். தமிழைக்காக்க முற்படுவோர் அனைவரும் குறள்நெறிப்படி வாழ வேண்டும்
என்பதே அவர் எண்ணம். எனவே, தமிழ்க்காப்புக் கழக உறுப்பினர் ஒவ்வொருவரும்
திருக்குறளைப் பின்பற்றி வாழவேண்டும்;அவ்வாறு குறள்நெறியைப்
போற்றுவதாக உறுதிமொழியும் எடுக்க வேண்டும் என்பதைக் கட்டாயமாக்கினார்.
தமிழ்க்காப்புக் கழக உறுப்பினர் ஒவ்வொருவரும் பின்வருமாறு உறுதிமொழி எடுக்க
வேண்டும்:

***திருக்குறளைப் போற்றித்***
தொல்காப்பிய வழி நின்று செந்தமிழைக் காக்க உடலாலும் உள்ளத்தாலும் உரையாலும் தொண்டு
செய்வேன் என எங்கும் உள இறைவன் சான்றாக உறுதி மொழி கூறுகின்றேன்*.'*

நாட்டுத் தொண்டிற்காக முன் வரும் அரசியல்
தலைவர்கள் ஒழுக்கமாக இருந்தால்தான் நாடு நன்னிலை அடையும். எனவே, அரசியலாளர்கள் அனைவரும்
குறள்நெறியைப் பின்பற்றி வாழ வேண்டும். அதற்கு முன்னோடியாகச் சட்டமன்ற
உறுப்பினர்கள் திருக்குறளைக் கற்று அதன்படி வாழ வேண்டும் என வலியுறுத்தினார்
பேராசிரியர் அவர்கள். இதனை அவர் பின்வருமாறு தெரிவித்தார்:

***சட்ட மன்ற உறுப்பினராக***
வருவோர் ஒவ்வொருவரும் திருக்குறளைத் தவறாது பயின்றிருக்க வேண்டும். திருக்குறளைக்
கற்று அதன்வழி நடப்போரால் ஆளப்டும் நாடே உலக அரங்கின் முன்னிலையில் நிற்றல்
இயலும். குறள் வழி நிற்போம்! குடியரசு காப்போம்!*(குறள்நெறி 1.4.64)'*

இவ்வாறு பேராசிரியர் கூறியது தமிழ்நாடு சட்ட
மன்ற உறுப்பினர்களுக்கு மட்டும் என எண்ணக் கூடாது. ‘குறள்நெறி ஓங்கின்
குடியரசு ஓங்கும்’ என்னும் பேராசிரியர் முழக்கம் எல்லா நாடுகளுக்கும்
பொருந்தும் அல்லவா? உலக நாடுகள் அனைத்திலுமே குறள்நெறி போற்றப்பட
வேண்டும் என்பதே பேராசிரியர் பேரவா. அதற்குக் குறள்நெறியை உலகெங்கும் பரப்ப
வேண்டும் என வலியுறுத்தி வந்தார். அதன் அடிப்படையில்தான் குறள்நெறி ஆங்கில
இதழையும் நடத்தினார். உலக நாடுகளின் மக்கள் மன்ற உறுப்பினர்களும் ஆள்வோர்களும்
திருக்குறளை அறிந்து அதன்படி நடந்தால் உலகெங்கும் அமைதியும் நல்லாட்சி யும்
திகழ்ந்து பாரில் அனைவரும் வளமாகவும்நலமாகவும் சீராகவும் சிறப்பாகவும் வாழ்வர்
என்பதையே அவர் எப்போதும் வலியுறுத்தி வந்தார். அவ்வாறு குறள்நெறியைப்பின்பற்றாதோர்
ஆளும் பொறுப்புகளில் உள்ளமையே உலகெங்கும் ஊழல்களும் வன்கொடுமைகளும்  போரும் ப+சலும் மக்கள் அழிப்புகளும்
மண்டிக்கிடக்கின்றன. இனியேனும் உலகில் நல்லமைதி நிலவ நல்லாட்சி சிறக்க அனைவரிடமும்
திருக்குறள் சிறப்பை எடுத்துரைத்து
குறள்நெறியைப் பின்பற்றி வாழ வழிகாண வேண்டும்.

**பிற**
நிலைகளில் குறள்நெறிப்பணி

தந்தை பெரியார் அவர்கள்  தமிழில் வந்த
புராணங்களின் அடிப்படையில் தமிழ் இலக்கியங்களைப் பிற்போக்கு  இலக்கியம் எனத் தவறான எண்ணத்தில் இருந்தார், பேராசிரியருக்கு அவர்
மீது பெரு மதிப்பு இருந்தது போல் தந்தை பெரியாரும் பேராசிரியர் மீது பேரன்பு
கொண்டிருந்தார். எனவே, பேராசிரியர் அவர்கள் தமிழ் இலக்கியச் சிறப்பை
எடுத்துரைத்து உலகப் பொதுநூலாகத் திருக்குறள் விளங்குவதையும் திருக்குறள் நெறியே
அவரது தன்மானப் பொழிவிற்கு வலு சேர்க்கும் என்பதையும் வலியுறுத்தினார். எனவே, தந்தை பெரியார் அவர்கள், திராவிடர் கழக
மாநாட்டுகளுடன் திருக்குறள் மாநாடுகளையும் நடத்தினார். பேராசிரியரின் அரும்
முயற்சியால் அவற்றை நடத்துவதால் அம்மாநாடுகளில் அவருக்குச் சிறப்புப் பங்கும்
அளித்தனர்.

பேராசிரியர் அவர்களும் விருதுநகரில்
திருக்குறள் மாநாட்டை நடத்தினார். நாவலர் சோமசுந்தர பாரதியார் அவர்கள் தலைமையில்
நடைபெற்ற இம்மாநாட்டில், தந்தை பெரியார், பேரறிஞர் அண்ணா, புரட்சிக்கவிஞர்
பாரதிதாசன் முதலானோரும் பங்கேற்றனர்.
இன்றைக்கு அரசியல் கட்சிகள் கட்சி மாநாடுகளில் இலக்கிய அமர்வுகளையும்
சேர்த்திருப்பதற்கு முன்னோடியாகத்திகழ்ந்தவர்
பேராசிரியர் அவர்களே. அரசியலாளர் மூலம் திருக்குறள்நெறி பற்றிய
விழிப்புணர்வை மக்களிடம் தோற்றுவித்த பெருந்தகையாய்ப் பேராசிரியர் விளங்குகிறார்.

திருவள்ளுவர் பெருமையையும் திருக்குறளின்
சிறப்பையும் அனைவரும் உணர முதலில்  இந்திய
நாட்டின் அனைத்துப் பகுதிகளிலும் திருவள்ளுவர் திருநாள் தேசியப் பெருநாளாகக்
கொண்டாடப்படவேண்டும்@ திருவள்ளுவர் பிறந்த நாளுக்கு விடுமுறை விடப்பட
வேண்டும் என வலியுறுத்தினார் பேராசிரியர். இதற்குத் தமிழக அரசு தக்க நடவடிக்கை
எடுக்க வேண்டும் என்றும் வலியுறுத்தி வந்தார் பேராசிரியர்.  இதனை நடைமுறைப்படுத்துவதில் சிக்கல் இல்லை.
ஏனெனில் மகாவீரர் போன்றவர்களுக்கு மத்திய அரசு
இந்தியா முழுமையும் விடுமுறை விட்டுள்ளது@ இந்தியா முழுமையும்
அந்நாளைக் கொண்டாட வாய்ப்புகளும் வசதிகளும் ஏற்படுத்தித் தந்துள்ளது. எனவே, மத்திய அரசு இந்தியாவில்
திருவள்ளுவர் தேசியத் திருநாள் எனத் தை 2 ஆம் நாளை அறிவித்து
இத்துணைக் கண்டம் முழுமையும் திருவள்ளுவர் திருநாளைக் கொண்டாடச் செய்து
அனைத்துத்தரப்பு மக்களும் திருக்குறளின் அருமை பெருமைகளை அறியச் செய்ய
வேண்டும்.  இதன் மூலம் அனைத்து மக்களும்
குறள்நெறிப்படி வாழ வழிவகை காண வேண்டும். மேலும் நம் நாட்டுத் தூதரகங்கள் மூலம்
உலகெங்கும் திருவள்ளுவர் திருநாள் கொண்டாட ஏற்பாடு செய்து உலகெங்கும் திருக்குறள்
நெறியைப் பரப்ப ஆவன செய்ய வேண்டும்.
அறவழியில் பொருளீட்டி, அறப்பணிகளில் அதனைச் செலவிட்டு, மனத்துக்கண் மாசில்லாத
அறவாழ்க்கையை வலியுறுத்தும் குறள்நெறியைப் பின்பற்றினால் உலகம் நல்லமைதி என்னும்
குடையின் கீழ்  நலமாகத் திகழுமன்றோ!

பேராசிரியர் அவர்கள் தமிழ் உரிமைக்கு எனத் ‘தமிழ் உரிமைப்பெருநடை அணி’ ஒன்றிற்குத்
திட்டமிட்டார். அதன் குறிக்கோள்களில் ஒன்றாகத்***தமிழ் மறையாம் திருக்குறளின்***
பெருமையை எடுத்துரைத்து அதன்வழி வாழ்க்கையை அமைத்துக்கொண்டு இந்திய ஒற்றுமைக்கும்
உலகக் கூட்டுறவுக்கும் ஊறு நேரா வண்ணம் உயர்ந்த பண்பாட்டுடன் வாழுமாறு
அறிவுறுத்தல்***என அறிவித்தார். (குறள்நெறி: மலர்2 இதழ்8: சித்திரை 1996:***
1.5.65)

இதனால் சிறைப்பட்ட பொழுதும் இதன் நோக்கம்பற்றி,***நாட்டு மக்கள்***
கூட்டுறவுடன் நல்வாழ்வு வாழ நற்றமிழ் மறையாம் காவலர் குறள்நெறியை நாளும் போற்றுமின்
என நவிலப் புறப்பட்டேன் ***எனக் குறிப்பிட்டார். (குறள்நெறி: மலர்2 இதழ் 12: ஆனி 17,***
1996 : 1.7.65)

மீண்டும்
குறள்நெறி இதழைத் தொடங்கும் பொழுது ***ஆயினும் தமிழ் நாட்டுச் சூழ்நிலை***
குறள்நெறியின் தொண்டை வேண்டி நிற்கின்றது என்ற உணர்வு என் உள்ளத்தில் மேலோங்கி
எழுந்துள்ளது ஆதலின் மீண்டும்  குறள்
நெறித் தொண்டு தொடர்வதாகக்***குறிப்பிட்டார். (குறள்நெறி: மலர் 4 இதழ் 1 : புரட்டாசி 25,***
1995 : 11.10.70)

திருவள்ளுவர்
நினைவு ஈராயிரமாண்டை முன்னிட்டுப் பேராசிரியர் சி.இலக்குவனார் அவர்கள்  தெரிவித்த வேண்டுகோள்கள்  இன்றைக்காவது நிறைவேற்றப்பட வேண்டும்.     திருவள்ளுவர் நினைவாண்டு என்னும் தலைப்பில்
பின்வருமாறு அவர் குறள்நெறியில் அறிவிப்பை வெளியிட்டுள்ளார்.

கி.பி.1969 சனவரித் திங்கள்
பதினான்காம்நாள் முதல் (தை முதல் நாள்) திருவள்ளுவர் தோன்றி இரண்டாயிரம் ஆண்டு
நிறைவுறுகிறது. ஆதலின் இந்தத் தை முதல் அடுத்த தை வரை (1969 முழுவதும்) திருவள்ளுவர்
நினைவு ஆண்டாகவே கருதப்பட வேண்டும். உலகப் பொதுமறை அருளிய திருவள்ளுவர் நினைவாகப்
பின்வரும் செயல்களை மேற்கொள்ளுதல் வேண்டும்.

1.        ஆண்குழந்தைகட்குத்
திருவள்ளுவர் என்றும் பெண் குழந்தைகட்குத் தமிழ் மறைச் செல்வி என்றும் பெயர்
இடுதல் வேண்டும்.

2.        திருவள்ளுவர் நினைவாக
ஆங்காங்கு நினைவுச் சொற்பொழிவுகளும் கலை நிகழ்ச்சிகளும் நிகழ்த்த வேண்டும்.

3.        ஒவ்வொரு நாளும் அவரவர்
கடமைகளைத் தொடங்குவதற்கு முன்பு திருக்குறளில் ஒவ்வொரு அதிகாரங்களைப்
படித்துவிட்டே தொடங்கல்  வேண்டும்.

4.         நாம் எழுதும் கடிதங்களில் ஏதேனும் ஒரு திருக்குறளை
எழுதிவிட்டே கடிதங்களைத் தொடங்க வேண்டும்.

5.         நாம் பிறரைச் சந்தித்து வணக்கம் தெரிவிக்கும் போது
வள்ளுவர் வணக்கம் என்று கூற வேண்டும்.

6.         திருக்குறளில் கூறியுள்ளவாறே வாழ்வோம் என்று
நாள்தோறும் உறுதிமொழி எடுத்துக் கொண்டு வள்ளுவர் நெறியில் வாழ்தல் வேண்டும்.

7.         எந்த நிகழ்ச்சியைத் தொடங்கினாலும் கல்வி
நிலையங்களிலும் பொதுவிடங்களிலும் வள்ளுவருக்கு வணக்கம் கூறி வள்ளுவர் நெறியில்
வாழ்வோம் என்று உறுதி கூறித் தொடங்குதல் வேண்டும்.

8.         திருவள்ளுவர் பெயரால் அறப்பணிக்குழு ஒன்றை அமைத்து
வையகமெங்கும் தமிழர் நெறியைப் பரப்ப தமிழக அரசு ஆவன செய்தல்வேண்டும்.

9.        திருக்குறளில் புலமை
பெற்றுள்ள அறிஞர்கட்குப் பட்டங்களும் பரிசுகளும் வழங்குதல் வேண்டும்.

10.      தமிழ்க்கலை, பண்பாடு, வரலாறு ஆகியவற்றை
ஆய்வதற்கும் பரப்புவதற்கும் திருவள்ளுவர் பெயரால் பல்கலைக் கழகம் ஒன்று
தோற்றுவிக்கப்பட வேண்டும்.

11.      வள்ளுவர் நெறியை
வையகமெங்கும் பரப்பத்தக்க, தமிழக அறிஞர்களை வெளிநாடுகளுக்கு அனுப்ப வேண்டும்.
வெளிநாட்டுப் பல்கலைக் கழகங்களில் திருவள்ளுவர் பெயரால் தமிழ் ஆராய்ச்சித் துறைகள்
அமைக்க வேண்டும்.

12.      திரைப்படங்கள்
தொடக்கத்தில் திருவள்ளுவர் படத்தையும், சில குறட்பாக்களையும்
காண்பித்தல் வேண்டும். கதை நிகழ்ச்சிகளில் ஆங்காங்கு திருக்குறள் கருத்துகளை
மிகுதியாகப் பரப்புதல் வேண்டும்.

இவ்வாறு திருவள்ளுவர் விழாவைக் கொண்டாடி மக்கள்
வாழ்வைச் செம்மைப்படுத்த பசி, பிணி, பகை நீங்கி எல்லோரும்  இன்புற்றிருக்கும் நிலையைத் தோற்றுவிப் போமாக.
(குறள்நெறி: மலர்4 இதழ்4,5: புரட்டாசி29,1999: 15.10.68)

தமிழ்நெறி தழைப்பதைத் தாங்கிக்கொள்ளாத சிலர்
குறள்நெறியை மக்களிடையே பரப்புவதைத் தடுக்கும் வழியில்  பேசி வந்தனர். அதற்குக்கண்டனங்கள் எழுந்தன.
பேராசிரியர் அவர்களை ஆற்றுப்படுத்தும் வகையில் பழித்தோருக்கும் அறிவுரை வழங்கினார்;பழித்தோரைப்
பழித்தோருக்கும் அறவுரை வழங்கினார். குறள்நெறியைப் பரப்புவதற்குக் குறள்வழியையே பின்பற்ற
வேண்டும் எனவும் பேராசிரியர் விளக்கினார்.

**குறளைப் பழிப்பவர்களைப்**
பழி! அழிப்பவர்களை அழி! ஒழிப்பவர்களை ஒழி!

**- இது கடைவழியாகும்.**

**குறள்வழியில் வாழ்பவர்களை**
வாழ்த்து! வணங்கு!

**- இது நல்வழியாகும்.**

**குறளைப் பழிப்போருக்கும்**
நல்லதே செய்!

**- இது பெருவழியாகும்.**

இவ்வாறு கூறித் தாமும் குறள்நெறியைப்
பின்பற்றிப் பிறரையும் பின்பற்றச் செய்தார் பேராசிரியர்.

இவ்வாறு மாணவ நிலையில் இருந்து வாணாள்
முழுவதும் பல்வேறு நிலைகளிலும் பல்வேறு வகைகளிலும் அனைத்துத் தரப்பாரும் அறியவும்
உணரவும் பின் தொடரவும் ஒல்லும் வகையெல்லாம் உழைத்த தொண்டராய்த் தலைவராய்த்
தகைமையாளராய்ச்  சிறந்த முன்னோடியான
குறள்நெறி அறிஞர் பேராசிரியர் இலக்குவனார் வழியில் நாம் குறள்பாதையில் நடப்போம்!
குவலயத்தில் சிறப்போம்!